Papersnake/gushiwen huggingface dataset:
恭和御制赐牟子才韵
宋度宗（宋代）

视草词臣地位高，玉堂深夜许焚膏。
文华瑞世呈仪凤，顾问承恩直禁鼇。
喜有奇才追宋轼，光膺圣制胜唐綯。
重修盛典煕朝事，千古青编记宠褒。
学诗吟十首
方回（元代）

我陟匡庐山，想像渊明庐。
我游永嘉郡，康乐兹佩鱼。
学诗六十载，鑽仰二老且。
白首恐无成，嗟哉腹空虚。
迩来摆百务，粝饭几无蔬。
朝吟极摹倣，夜咏加勤渠。
不必一字工，意味但舒徐。
比陶似不足，方谢尚有余。
寄题强
周紫芝（宋代）

使君如冰壶，不受古俗尘。何为解豸冠，濯发天地津。

开门纳沧波，自与云水亲。知谁分清流，照此千载人。
谢寇员外准见示诗卷
潘阆（宋代）

一轴新诗意转深，几回看了又重寻。
最怜积水浮秋汉，閒望沧溟尽日吟。
村居书感，次崧甫韵 其一
丘逢甲（清代）

寥落田园隔虏尘，买山聊此息劳人。昔贤原少閒忧乐，吾道何曾绌贱贫？

入传且栽元亮柳，行歌肯负买臣薪？补天填海都无益，空洒东风泪满巾。
和醉中袭美先起次韵
陆龟蒙（唐代）

莫唱艳歌凝翠黛，已通仙籍在金闺。

他时若寄相思泪，红粉痕应伴紫泥。
萤
释智圆（宋代）

微虫禀质有清光，踪迹难令暗室藏。
车胤死来人堕学，秋庭终夜恣飞翔。
永贞行
韩愈（唐代）

君不见太皇谅阴未出令，小人乘时偷国柄。

北军百万虎与貔，天子自将非他师。一朝夺印付私党，

懔懔朝士何能为。狐鸣枭噪争署置，睗睒跳踉相妩媚。

夜作诏书朝拜官，超资越序曾无难。公然白日受贿赂，

火齐磊落堆金盘。元臣故老不敢语，昼卧涕泣何汍澜。

董贤三公谁复惜，侯景九锡行可叹。国家功高德且厚，

天位未许庸夫干。嗣皇卓荦信英主，文如太宗武高祖。

膺图受禅登明堂，共流幽州鲧死羽。四门肃穆贤俊登，

数君匪亲岂其朋。郎官清要为世称，荒郡迫野嗟可矜。

湖波连天日相腾，蛮俗生梗瘴疠烝.江氛岭祲昏若凝，

一蛇两头见未曾。怪鸟鸣唤令人憎，蛊虫群飞夜扑灯。

雄虺毒螫堕股肱，食中置药肝心崩。左右使令诈难凭，

慎勿浪信常兢兢。吾尝同僚情可胜，具书目见非妄征，

嗟尔既往宜为惩。
偈颂一百三十三首 其十
释居简（宋代）

黄梅七百，如龙争珠。因甚今日，劫在这里。争之不足，让之有馀。
鹊桥仙（生日和居厚弟）
刘克庄（宋代）

女孙笄珥，男孙袍笏，少长今朝咸集。且留晚节伴寒香，莫要似、春华性急。

大招吟了，巫咸下了，未爱修门重入。我侬不做佛漳闽，免大雪、庭中呆立。
促机
王炎（宋代）

春山布谷劝耕事，秋园络纬催机杼。
大家未机吏索租，小家欲机无丝缕。
无丝可机寒无衣，输租后期罪当笞。
悲鸣终夜不能已，嗟尔候虫何自苦。
江村初夏
陆游（宋代）

紫葚狼籍桑林下，石榴一枝红可把。江村夏浅暑犹薄，农事方兴人满野。

连云麦熟新食麨，小裹荷香初卖鲊。蘋洲蓬艇疾如鸟，沙路芒鞋健如马。

君看早朝尘扑面，岂胜春耕泥没踝。为农世世乐有馀，寄语儿曹勿轻舍。
溪边竹屋 其一
张家珍（明代）

寂寂溪边屋，阴阴古木繁。开门看瀑水，终日自潺湲。

野鸟啼空谷，桃花发古村。一身安乐好，何处报人恩。
又和英伯四首 其二
郭祥正（宋代）

野兴怜诗逸，春酲要酒扶。登临同俊哲，笑傲不羁孤。

日落金霞卷，江翻雪浪铺。闽山又寒食，何日到东吴。
和同院蜡梅 其一
李正民（宋代）

曾笑江妃粉面光，化工端为拂娇黄。蜜脾旋滴明如剪，宫额新涂暗有香。

应与巩梅分气味，不同陶菊斗轻狂。捧心谁识西施病，临鉴深颦未试妆。
效宫词体上文太师十绝 其十
范纯仁（宋代）

归日天恩赐画船，倾城士女尽迎观。园家连夜惊筠笼，为趁明朝献牡丹。
梅花
盛文韶（宋代）

翠羽啁啾夜，空山偃蹇时。
看人多冷眼，出手尽高枝。
香细巡檐得，寒深踏雪知。
纷纷后来者，红紫莫矜奇。
鼓山灵源洞天风海涛亭
刘子寰（宋代）

路入灵源洞壑深，侧攀岩磴度嵚崟。凭陵万里烟尘外，虚豁一生江海心。

鸡溆风涛长荡薄，雁湖岛屿半浮沉。兹游不减骑鲸背，莫为天涯叹滞淫。
凌山驿次湛内翰韵四首 其一
潘希曾（明代）

阴雨忽开霁，江云散晓霞。日升林影动，一径见山家。
如梦令
刘云琼（清代）

山树重重鸦裹。石窦微微云躲。细雨湿蓬窗，红洗秋棠半朵。

萤火。萤火。飞去飞来伴我。
闽中送任畹端公还京
陈陶（唐代）

燕台下榻玉为人，月桂曾输次第春。几日酬恩坐炎瘴，

九秋高驾拂星辰。汉庭凤进鹓行喜，隋国珠还水府贫。

多少嘉谟奏风俗，斗牛孤剑在平津。
小玉蕊花
刘倓（宋代）

山礬纷似玉，黄薜碎如金。
二美传春晚，同心契尔音。
句
陈亚（宋代）

收寒归地底，表老向人间。
游云门
陈蒙（宋代）

杖策耶溪寺，风流忆晋唐。
门深云未散，梁古帖犹香。
晚翠千峰远，春深一涧长。
徘徊松影下，觅句向斜阳。
元侍者求赞
释清远（宋代）

道虽光明，形则山野。提折脚铛，住深兰若。拙韵无取，陋容谁写。

常在左右，觉元侍者。
游上雪窦
释昙颖（宋代）

下雪窦游上雪窦，过云峰后望云峰。
如趋仙府经三岛，似入天门彻九重。
无日不飞丹洞鹤，有时忽起隐潭龙。
祇应奉诏西归去，此境何由得再逢。
郡斋对雪
王十朋（宋代）

平生为雪牵诗兴，今日无诗奈雪何。净几翻书拥炉读，冷斋呵雪带冰磨。

寒江独钓句思柳，银海光摇人忆坡。欲两三杯贺丰岁，却忧疆埸正干戈。
蝶恋花 徐州晚泊
卢雍（明代）

野树烟生斜日堕，千里帆樯，又向黄昏过。自据胡床船上坐，东山月出浮云破。

细细波流声绕舵，风苇萧萧，两岸明渔火。吹罢洞庭歌楚些，坡仙恍惚相逢我。
景龙二年余自门下平章事削阶授江州员外司马…途中言志
崔湜（唐代）

余本燕赵人，秉心愚且直。群籍备所见，孤贞每自饬。

徇禄期代耕，受任亦量力。幸逢休明时，朝野两荐推。

一朝趋金门，十载奉瑶墀。入掌迁固笔，出参枚马词。

吏部既三践，中书亦五期。进无负鼎说，退惭补衮诗。

常恐婴悔吝，不得少酬私。嗷嗷路傍子，纳谤纷无已。

上动明主疑，下贻大臣耻。毫发顾无累，冰壶邈自持。

天道何期平，幽冤终见明。始佐庐陵郡，寻牧襄阳城。

彤帏荷新宠，朱黻蒙旧荣。力薄惭任重，恩深知命轻。

饬徒留前路，行子悲且慕。犹闻长乐钟，尚辨青门树。

慈亲不忍诀，昆弟默相顾。去去勿重陈，川长日云暮。
寿安公主出降
李商隐（唐代）

沩水闻贞媛，常山索锐师。昔忧迷帝力，今分送王姬。

事等和强虏，恩殊睦本枝。四郊多垒在，此礼恐无时。
中秋家人玩月
薛嵎（宋代）

年年照离别，今夕喜团栾。
不是人心异，全胜昨夜看。
八荒同皎洁，列宿让清寒。
自有银河路，乘槎到不难。
寄远
刘沧（唐代）

西园杨柳暗惊秋，宝瑟朱弦结远愁。霜落雁声来紫塞，

月明人梦在青楼。蕙心迢递湘云暮，兰思萦回楚水流。

锦字织成添别恨，关河万里路悠悠。
寿星寺江湖伟观
刘子澄（宋代）

岂不近京都，红尘此地无。吴山青似越，江水白于湖。

天接帆边海，烟生树外晡。危栏僧共倚，莫恨旅怀孤。
次韵徐永之秋兴
于石（宋代）

谁谓四时秋最愁，胡床谈咏晋风流。
山川长在英雄老，草木无边天地秋。
惊眼一行渔唱晚，斜阳万里客凭楼。
茫茫远水涵空碧，兴入芦花第几洲。
颂古一百则
释正觉（宋代）

皤然渭水起垂纶，何似首阳清饿人。
只在一尘分变态，高名勋业两难泯。
永州花供楼
白玉蟾（宋代）

春风夜飞招供檄，檄供司花供供职。
供落千娇百媚丛，诸花为供妍为容。
楼东供照楼西皎，楼西供向楼东笑。
供与花戏天中流，花与供浴江中浮。
供皆不管春风怒，花为供歌为供舞。
舞者媚绿歌娇红，争怜妒宠惊春风。
出有入无多变异，花竟不晓供之意。
江花恼天天花愁，东楼供掩西楼羞。
花亦自睡花自醉，供倦欲归归未至。
却缘晓钟呼供回，供回花醒花不知。
净相兰若僧师雅持塑佛疏缘化赠山偈二首
张镃（宋代）

一语雅师听取，插草已自完成。
况是三间殿了，如何却欠全身。
和山居
赵希逢（宋代）

峨云羞杀鵔鸃冠，半掩山扉日不关。林下一般安分好，人生万事转头间。

忘机禽鸟傍人语，入暮牛羊带日还。多少江山足诗料，一蓑更好伴鸥闲。
正蒙主文教授大著宠示佳章辄继严韵仰酬盛意
度正（宋代）

眼空未可叹贤无，瓦砾中间有宝珠。
多谢三峨孕清淑，安排贡籍贡鸿儒。
积雨作寒
范成大（宋代）

压屋雨云昼暗，环城霖潦夏寒。
西池半没荷柄，南荡平沉芡盘。
次韵答柯提干
卫宗武（宋代）

年来人物慨凋零，义重交盟嵩华轻。
一苇匪遥秋水隔，两章相映夜光明。
乾坤何日可还古，风月於人无异情。
姑把愁怀寄觞咏，出门一笑九山磺。
芦
宋祁（宋代）

我惭散质山中养，君结孤根江上来。
相对中园两无用，菰芦何处有奇才。
圣寿閤端午帖子 其三
许及之（宋代）

绕臂长生缕，当门五色丝。榴花看结子，叶叶在孙枝。
晚泊汉江渡
刘畋（唐代）

末秋云木轻，莲折晚香清。雨下侵苔色，云凉出浪声。

叠帆依岸尽，微照夹堤明。渡吏已头白，遥知客姓名。
失题
杨巨源（唐代）

何事慰朝夕，不逾诗酒情。山河空道路，蕃汉共刀兵。

礼乐新朝市，园林旧弟兄。向风一点泪，塞晚暮江平。
还汪正夫山阳小集
郑獬（宋代）

汪子文章何伟奇，如观天子乘舆仪。
怛然暴见殊惊疑，舌拄上舆两目痴。
定神屏气试引窥，渐识羽卫行相随。
金吾佽飞开中逵，横刀执矟铁马驰。
画旆赤白盘龙螭，大角一百二十支。
铙鼓嘲轰杂横吹，绣幡绛幢何纷披。
{上四下干}{上四下毕}铍戟开黄麾，属车{左车右急}辚霹雳移。
侍郎御史冠峨危，圆扇孔雀双翅垂。
辟邪白泽飞麟麒，金辂赤马火鬣鬐。
飘飘凤盖翳华芝，水光铁甲羽林儿。
二十四仗驱熊貔，长殳阔剑梢魍夔。
团花绛袖武士衣，大小不同虽异宜，
要之尽是圣贤为。奇服怪玩一不施，
斥之所以尊皇威。汪子之文正类斯，
一十五轴纷葳蕤，烂光直欲纸上飞。
长篇短篇倾珠玑，题说论序及赋诗。
篇虽不同皆有归，要之孔子韩退之。
留读旬日不知疲，大渴适得甘露饴。
我欲诵记留肝脾，惟我老钝无记持。
又无小吏操笔挥，或可写留慰朝饥，
二者不遂其齎咨。今复夺去心黭黟，
室中斗觉无光辉。灵宝不可留洿池，
风雨送还沧海湄。嗟我居陈逾岁时，
两耳无闻如塞泥。遂恐聋瞆不可医，
子来乃得时攻治。摐金伐石鸣鼓鼙，
气豪却似相凌欺。因子文章张我师，
使我发此狂简辞。
句 其三
范镇（宋代）

半天开佛阁，平地见人家。
次韵巩帑辖
韩淲（宋代）

省事遥知多杜门，拥炉寻睡定温温。年来尚喜常同赋，日近还当不复言。

略去便回须管学，可行时止是丘园。雪寒江浅潮头小，舟到泉溪春已暄。
次韵康庆之见过醉归读予鄙作
方回（元代）

饭颗山头老面瘦，沈香亭北碎颜醒。
二豪诗骨已沦渊，谁能汲古出深井。
康侯天笔雕风骚，一蹴已过庐山高。
大鹏运海翔六翮，我岂能为腹背毛。
金氏庵
范成大（宋代）

醉墨题窗侧暮鸦，蔓藤缘壁走青蛇。
春深有燕捎飞蝶，日暮无人扫落花。
浪淘沙（示吴应奎）
陈著（宋代）

迟饭甑炊红。青翦蔬丛。鸡声邻里狎田翁。兵后故人能有几，岁晚江空。谁信淡交中。依旧情浓。白头青眼转惺忪。相见莫教轻别去，负月孤风。
题云御史舟中偶书
赵抃（宋代）

遭时致主期尧舜，力道终身致孔颜。出处两途公试看，几时能放此心閒。
寄邵兰江太史
郑模（清代）

苍狗翻新态，青松荫故枝。华山联榻夕，楚水挂帆时。

风雨图中画，轮蹄袖里诗。廿年泥印爪，长此住相思。
次林子长教授韵
陈造（宋代）

豫章材成七年后，潢潦眼看三尺缰。
山翁坐阅刺天翼，抱书亦耻崔嵬藏。
水调歌头（垂虹桥亭词）
崔敦礼（宋代）

倚棹太湖畔，踏月上垂虹。银涛万顷无际，渺渺欲浮空。为问瀛洲何在，我欲骑鲸归去，挥手谢尘笼。未得世缘了，佳处且从容。饮湖光，披晓月，抹春风。平生豪气安用，江海兴无穷。身在冰壶千里，独倚朱栏一啸，惊起睡中龙。此乐岂多得，归去莫匆匆。
赠送朱放
严维（唐代）

昔年居汉水，日醉习家池。道胜迹常在，名高身不知。

欲依天目住，新自始宁移。生事曾无长，惟将白接z5.
鄂渚解缆
戴复古（宋代）

日日言归不得归，今朝真个是归期。
西楼烟水南楼月，别后何人更有诗。
奉和李元叔察院秋怀
张嵲（宋代）

屯云生广泽，白日互亏蔽。
如何三秋杪，顾作九暑炽。
高风摧薄柳，未觉到兰蕙。
幽人感岁徂，节生悲远志。
伊予老忧患，感激志鉴寐。
起视篱下花，节过真少味。
岂无王弘酒，深愧渊明意。
未然招隐诗，默契幽林思。
瞻彼区中人，清冽成萎悴。
安得西山药，飘然以超世。
斋中杂题四首 其二
陆游（宋代）

屯云失南山，三日吹细雨。岁月不贷人，蛙声遽如许。

一年复一年，老至不可禦。下湿病在脾，馀息仅如缕。

枯皮裹瘦骨，半属松下土。屋坏要当颠，安能强撑拄。
塞下感怀
朱庆馀（唐代）

塞下闲为客，乡心岂易安。程涂过万里，身事尚孤寒。

竟日风沙急，临秋草木残。何年方致主，时拂剑尘看。
世弼读白乐天放言诗仿其体依前韵作数首见寄因和答之亦仿乐天之体 其二
欧阳澈（宋代）

驷马华轩终得志，箪瓢捽茹且潜身。隋珠莫弹排空雀，和璧休投按剑人。

画史解衣须遇鉴，齐门鼓瑟信难亲。索瘢洗垢从教谤，澡雪襟怀与道邻。
江南春
李约（唐代）

池塘春暖水纹开，堤柳垂丝间野梅。

江上年年芳意早，蓬瀛春色逐潮来。
忠谠凝岚
饶建第（明代）

倚天长剑有吴钩，欲向山灵乞胜游。望去天开图画古，坐来泉泻石林幽。

烟含宝盖长凝雨，月到寒塘始觉秋。借问雄名谁得似，至今犹说莫台州。
楼居杂句五首 其一
周紫芝（宋代）

吴江横绝断云间，白鸟归飞去不还。烟树青连越王国，暮潮声过海门山。
楼大参嘱珣起宗索孤山旧藁 其一
释居简（宋代）

旧赋梅花欲反骚，效颦徒自不偿劳。未寻处士孤山梦，误得先生一字褒。

剪剪衰兰甘草莽，朣朣华月在林皋。从来平地神仙脚，咫尺钧衡步武高。
用韵答厉辅卿二首
洪咨夔（宋代）

坐穷无过客，失喜得吾侪。
材逸类淮海，诗清如简斋。
山明知玉气，水涸见霜涯。
期子进此道，为亲生好怀。
金丹诗四十八首
张继先（宋代）

堪笑愚人被色萦，拎将呼吸要留清。
神仙清静方为道，男女腥留本俗情。
秽浊岂堪充上品，还丹方可保长生。
房中之术空传世，迷杀寰中多少人。
押兵甲发谷口寄诸公
杜牧（唐代）

晓涧青青桂色孤，楚人随玉上天衢。

水辞谷口山寒少，今日风头校暖无。
约友秋赏
卫宗武（宋代）

秋霖荡残暑，林飚鸣策策。
乾坤灏气浮，万象互清发。
望舒散天灏，拂拂余芬落。
霁景行澄鲜，三五圆素魄。
有园那敢窥，有友那敢约。
金吾不放夜，孤此月华白。
鲈肥蟹可持，枣剥稻且获。
黄鸡与白酒，乐事正参错。
胡为抱空悲，常若远行客。
靖节存高风，黄花渐斑驳。
吾侪于此时，何忍负杯酌。
东郊称行乐，邻壤富林壑。
邀朋践前盟，须造子云宅。
送刘比部恤刑云贵
王世贞（明代）

轺车小司寇，鼓吹黄金台。天欲南荒尽，春还北极来。

泣珠恩自远，祝网面仍开。贵竹披层瘴，昆池暖劫灰。

客传星使部，人忆夜郎才。不识秋鸿外，新诗可寄裁。
留秋送刘冲倩
郑如英（明代）

我欲留秋住，寒衣不忍裁。
归期何用速，尚有小桃开。
灵壁石
刘才邵（宋代）

坚脆殊形俱是幻，要当尽付空花观。其馀空色两非真，习气从花不须断。

灵壁磬材如黑玉，岁久取多岸为谷。问君何从得坚质，数尺嵚𡼭心赏足。

新诗俊如霜鹘拳，揽取物象神机圆。援毫一挥不停手，岩壑意态何森然。

如闻驶舟行日近，不得随舟无少恨。夜敲清响哦新诗，定有水仙帘外听。
答东山一老二偈
楼钥（宋代）

即心是佛本无难，挫却丝毫隔万山。
知有毗卢五千卷，谁能分雨费跻攀。
木兰花慢 挽希白仁丈
吴灏（清代）

记青灯断语，追往事、卅年前。正雨压芳林，九如梦促，尘事如烟。

堪怜。十年辛苦，怪衣单殢酒醉孤眠。锦瑟图书尽掷，相看一笑无言。

漫漫。落日在人寰。珠水去潺湲。奈沈陆沧桑，暮天云窄，杜宇声酸。

睊睊。忍多残泪，剩丹心瓦冷著新棉。空对图书梦似，哲人遐远难还。
先赴东流因寄虞蒋诸君 其二
彭汝砺（宋代）

我行已南北，君迹尚西东。车马到虽晚，道途终不同。

山川新霁雨，天地正秋风。有暇诗应作，无忘草野中。
喜雪
吴芾（宋代）

冻云黯淡浩无涯，雪阵横空势欲斜。
入户有人疑柳絮，绕园无欲认梅花。
举头顿觉青山老，扑面还惊绿鬓华。
我醉未眠愁酒尽，挈瓶来问尔东家。
读楚世家
张嵲（宋代）

丧归荆楚痛遗民，修好行人继入秦。
不待金仙来震旦，君王已解等冤亲。
送郭秀才赴举
耿湋（唐代）

乡赋鹿鸣篇，君为贡士先。新经梦笔夜，才比弃繻年。

海雨沾隋柳，江潮赴楚船。相看南去雁，离恨倍潸然。
皇太妃合春帖子五首
苏颂（宋代）

爱敬承三殿，慈柔化六宫。
常膺万春祝，永继二南风。
群玉山房秋集分得林字
佘翔（明代）

出郭乘舟到竹林，张筵高会逗秋阴。鹤栖珠树云初冷，龙卧寒秋水正深。

怪石峥嵘窥古洞，明霞缥缈散遥岑。歌连远浦渔郎篴，响杂荒村浣女砧。

杖曳东山随著屐，樽开北海共披襟。帘前流水双帆度，槛外疏松万籁吟。

楚泽孤臣餐菊赋，商山四皓采芝心。王家触目皆群玉，谢傅摛词等碎金。

栗里羲皇称以上，朗陵象纬盛于今。翛然醉后舒长啸，归棹焉知夜漏沉。
幽居
陆游（宋代）

策府还家又五年，心常无事气常全。
平生本不营三窟，此日何须直一钱！雨霁桑麻皆沃若，地偏鸡犬亦翛然。
闭门便造桃源境，不必秦人始是仙。
寄题徐郎中鄱阳高居望云台
苏颂（宋代）

子牟在江海，心存魏阙下。
君居虽远方，不忘朝廷者。
筑室负郊虽，虚堂连广厦。
浮梁江湖间，风物最萧洒。
官罢得优间，一到休车马。
开轩命宾客，棋壶杂觞斝。
园亭助登览，山川入骚雅。
霄汉不可跂，惓惓谁能舍。
目睇西北云，丹成此倾泻。
出还拥旌旟，归复傲林野。
真得吏隐趣，岂累荣名假，
宦游羁绁中，适意如君寡。
送吼万维那慧均典客请佛舍利于栖贤 其一
释今无（明代）

耶舍当年负铁来，灵光今向七贤开。凭君为走三千里，亲捧祥云到宝台。
桃花源诗
陶渊明（魏晋）

嬴氏乱天纪，贤者避其世。
黄绮之商山，伊人亦云逝。
往迹浸复湮，来径遂芜废。
相命肆农耕，日入从所憩。
桑竹垂余荫，菽稷随时艺；
春蚕收长丝，秋熟靡王税。
荒路暧交通，鸡犬互鸣吠。
俎豆犹古法，衣裳无新制。
童孺纵行歌，班白欢游诣。(班白 一作：斑白)
草荣识节和，木衰知风厉。
虽无纪历志，四时自成岁。
怡然有余乐，于何劳智慧？
奇踪隐五百，一朝敞神界。
淳薄既异源，旋复还幽蔽。
借问游方士，焉测尘嚣外。
愿言蹑清风，高举寻吾契。
颂古四首
释云贲（宋代）

婆子因行掉臂，赵州因事长智。
无端一句淆讹，惹得四海鼎沸。
勘破了，有谁知，
春风过后无消息，留得残花一两枝。
新荷叶（徐思上巳乃子似生朝，因为改定）
辛弃疾（宋代）

曲水流觞，赏心乐事良辰。今几千年，风流禊事如新。明眸皓齿，看江头、有女如云。折花归去，绮罗陌上芳尘。
丝竹纷纷。杨花飞鸟衔巾。争似群贤，茂林修竹兰亭。一觞一咏，亦足以畅叙幽情。清欢未了，不如留住青春。
秋怀三十六首
邵雍（宋代）

清湍文鸳鸯，寒潭绣鸂鶒。
长天净如水，不废秋江碧。
男子一寸心，壮士万夫敌。
菡萏香风中，扁舟会相忆。
京都旅卧
曾丰（宋代）

喜得家书睡不成，拥衾欹枕数寒更，
冲风勿板俄惊晓，映日纱窗又报晴。
蹀躞过桥朝马响，咄嗟争道担夫声。
利名失脚时回首，虽未能忘也较轻。
夜半读书罢出门徙倚久之归赋长句
陆游（宋代）

浩歌曳杖出柴扉，不管三更露湿衣。
拟看林梢残月上，偶逢浦口断云归。
惊鸿脱网寒相倚，饥鹘思巢夜亦飞。
却掩北窗谁晤语，聊凭香碗洗尘鞿。
冬祠太乙六言
范成大（宋代）

云木栖乌未动，风庭警鹤先鸣。
残夜百灵夙驾，人间鼻息雷惊。
次韵赵签判用李漕韵见示
周紫芝（宋代）

九陌尘中度岁年，不堪乌帽著华颠。名虽已愧周公瑾，诗或时华孟浩然。

岂料晚途莲幕客，肯来同醉玉壶天。人间富贵须公等，佩楪从今可尽捐。
道中即事
陈宓（宋代）

春阴不辨夕阳斜，漫宿深村小隐家。
石溅流泉成急雨，露妆枯树作新花。
但欣麦陇千山秀，不恨芒鞋十里沙。
悠远山川还兴尽，不知何日抵京华。
春江多大风
方回（元代）

春江多大风，每盛肯遽微。
吹人虽不寒，崩浪良足唏。
嗔读揭几帙，妒梦摇斋扉。
况乃驾舻栧，敢与争狂威。
郁郁羁思倦，寥寥遨侣稀。
危陟据隄阜，遐眺穷湾圻。
引雏鹊始大，长笋荻已肥。
草远安所极，絮残犹自飞。
眷此惜暮景，感怆将畴依。
去国候屡改，怀人事多违。
袍弊苦肤汗，药{上西下之}惧脉痱。
岂无一杯酒，脯茹与同挥。
道契讵易致，心赏何可几。
天地身一蚁，举动有是非。
汹涌复汹涌，四顾吾安归。
游武夷赠刘生
胡寅（宋代）

六曲睎真馆，千松夺秀亭。
回桡失相值，载酒约重经。
小雨装图画，红尘隔杳冥。
更烦横铁笛，吹与众仙聆。
次韵游龙门十绝
洪咨夔（宋代）

拍手东风唤白猿，划开元盖洞天门。
可能路指虚无去，两脚须留点地跟。
听雨轩四首
李洪（宋代）

春到池塘草自青，飞花时度破窗棂。
恨无好句追颜谢，赖有鸣蛙鼓吹听。
昔与微之在朝日同蓄休退之心迨今十年沦落老人追寻前约且结后期
白居易（唐代）

往子为御史，伊余忝拾遗。皆逢盛明代，俱登清近司。

予系玉为佩，子曳绣为衣。从容香烟下，同侍白玉墀。

朝见宠者辱，暮见安者危。纷纷无退者，相顾令人悲。

宦情君早厌，世事我深知。常于荣显日，已约林泉期。

况今各流落，身病齿发衰。不作卧云计，携手欲何之。

待君女嫁后，及我官满时。稍无骨肉累，粗有渔樵资。

岁晚青山路，白首期同归。
头韵双桂
洪咨夔（宋代）

物理无枯底有荣，一双玉树倚修楹。
长如拱璧天球在，元共交梨火枣生。
卜筑地连盘谷胜，赋归人占小山清。
昼阴最喜添新绿，时有佳禽自荐名。
黻廷老伯大人殉节志挽
王佐（明代）

盛代褒忠典，贤侯义烈彰。至今传昔岭，如古奋沙场。

俎豆春秋茂，旂常姓字光。浣花祠庙在，幽韵起松篁。
甘园
周密（宋代）

小小蓬莱在水中，乾淳旧赏有遗踪。园林几换东风主，留得庭前御爱松。
夜泊有怀
权德舆（唐代）

栖鸟向前林，暝色生寒芜。孤舟去不息，众感非一途。

川程方浩淼，离思方郁纡。转枕眼未熟，拥衾泪已濡。

窘然风水上，寝食疲朝晡。心想洞房夜，知君还向隅。
汉宫春
何中（元代）

君不见汉宫六六多佳丽，露花半染云裾翠。少翁招得夫人魂，半鸾夜啼月波坠。

赵家姊妹专风流，双蛾不识人生愁。芙蓉并蒂敧一朵，西风青鸟徒离忧。

飞龙翩翩上天去，云幕椒房土花雨。堕腻埋胭恨未消，香魂尚寄寒茎舞。

人间炎日焦众芳，肯随葵藿来倾阳。柔情幽怨透地脉，烟帏寂寞彊成妆。

谁吹旧曲缘云切，寸寸婉婉应愁绝。绿罗几叠御赐衣，红绡半点守宫血。

凄兮媚脸栖馀妍，遥忆羊车望幸年。至今一片巫山雨，化为飞烟空潸然。

故家陵苑半云外，绿树如云草如海。殷勤唯有虞美人，同向墙阴弄晴霭。
芰荷香（中秋）
史浩（宋代）

过横塘。见红妆翠盖，柄柄擎香。月娥有意，暮霭收尽银潢。一轮月挂，且放同、千里清光。秋中气爽天凉。露凝玉臂，风拂云裳。

老子通宵不忍睡，把青尊小酌，仍更思量。自家活计，幸有无限珍藏。大千世界，静极后、普现十方。圆明不损毫芒。精神会处，独坐胡床。
夜泊崔镇闻笛
顾闻（明代）

云落清河夜，天横片月凉。
江楼莫吹笛，明日更山阳。
览梅圣俞诗编
韩维（宋代）

夙昔诵佳句，跂予慕高风。
何意忧艰馀，邂逅此相逢。
群初应府辟，捧檄来自东。
引车穷檐下，眷然顾微躬。
姿表穆以秀，纯德信内充。
乃知文章作，中与性情通。
煌煌新诗章，垂光照昏蒙。
启椟挹荆璞，引莛撞景钟。
高篇屡云阕，远思殊未终。
譬如巧琴师，哀弹发丝桐。
中有冲淡意，要以心志穷。
顾惟昧者听，莫辨徵与宫。
安得牙旷手，提取发其聪。
方广圣灯
张栻（宋代）

阴壑传闻炯夜灯，几人高合费追寻。
山间光景只常事，堪笑尘寰万种心。
黄龙洞奉怀庞振卿
祁衍曾（明代）

杪秋独行行，恣意历群岫。歘然山雨来，苍茫日将酉。

披蓑入洞中，龙眠知我否。澄潭深不流，飞瀑一何溜。

盘旋路百折，石壁净如剖。天华固朝露，西庵讵能久。

巍峨五贤祠，千载传不朽。继之有庞公，诛茆傍祠右。

忘年夙托交，赠我双琼玖。岂不惬素心，良晤却非偶。

悠悠宇宙间，嗟哉吾老友。
题董邦达山水十六幅 其一 幽溪独眺
弘历（清代）

散步回溪上，溪烟豁远眸。妙机穷不尽，底用上高楼。
倪秀才归越
释英（元代）

君归何处所，迢递浙江东。千里故人别，一尊今夜同。

客愁灯影外，蛩语月明中。潮水将离思，茫茫逐去篷。
晚步偶成
野希逸（宋代）

半空浓碧云成峤，上有明霞如野烧。绿田黄犬吠行人，白鸟青野送残照。

连朝毒热胜三庚，万木号风无一窍。松间散步信意吟，安得孙登与长啸。
金山观日出
陆游（宋代）

系船浮玉山，清晨得奇观。
日轮擘水出，始觉江面宽。
遥波蹙红鳞，翠霭开金盘，光彩射楼塔，丹碧浮云端。
诗人窘笔力，但咏秋月寒。
何当罗浮望，涌海夜未阑。
龚侯玉豹图
方回（元代）

龚侯之先楚两龚，远孙挺挺有祖风。
五鼎食肉不挂意，万卷读祖曾用功。
草字隶字各神妙，古诗律诗俱豪雄。
虽有一癖好画马，不比人间凡画工。
飒爽修髯雪三尺，长安市上无人识。
等閒幅纸写骅骝，或者终身求不得。
我未尝求忽得之，袖出玉花驄一疋。
开卷如闻嘶风声，蹴踏青天砲霹雳。
曹霸昔遇唐明皇，画出此马真龙骧。
黄金拜赐南薰殿，赫奕门户生辉光。
升平难保金易散，晚岁奔波逃战场。
却得少陵诗一首，名撑宇宙相悠长。
龚侯不干万乘主，但欲追寻穷杜甫。
老笔一洗韩干肉，天闲至宝落环堵。
诗非杜甫画胜曹，无乃心神漫劳苦。
龚侯此笔游戏耳，别有文章垂万古。
弇园杂咏四十三首 其十三 千年菌
王世贞（明代）

商山千年菌，一朝化为石。莫令鲍靓过，截作中时食。
谁将
王安石（宋代）

谁将石黛染春潮，复捻黄金作柳条。
西崦东沟从此好，笋舆追我莫辞遥。
甲午九月十七日留题太平寺
李新（宋代）

秋飙弄寒菊，老木疏空谷。尪骖疲欲休，征意元未足。

山行循桔疲，涧走数机轴。百年一局棋，歘尔分半局。

当时不识字，双鬓今定绿。作客宁在家，无愁乱心曲。

结庐东城东，疏畦界明玉。鸣蛙等卤部，晚食自当肉。

岂须太乐丞，清圣贯渠竹。属媪但酌酒，与媪创高躅。

宗武但收诗，清名销五福。他时寻此翁，云深驾黄犊。
空城曲
李龏（金朝）

玉转湿丝牵晓水，昔日住人今住鬼。东家胡蝶西家飞，星流露泫谁驱使。

秋风吹地百草乾，兔苑词人去不还。谁念幽寒坐呜呃，长忆深云海上山。
无题二首 其一
王千秋（宋代）

雄姿画麒麟，朽骨分蝼蚁。争似及生前，常为莺花醉。

云山静有情，天地宽无际。且放两眉开，万事非人意。
题故翠微宫
骊山游人（唐代）

翠微寺本翠微宫，楼阁亭台几十重。

天子不来僧又去，樵夫时倒一株松。
梁甫吟
弘历（清代）

卧龙耕南阳，好为梁甫吟。二桃杀三士，扼腕为伤心。

或誇晏子智，不以声色临。计功勇无礼，彼死皆自寻。

腹剑利干将，讵非险且阴。宽柔以教之，不报无道侵。

毫釐千里谬，古有何独今。
石头城
周弼（宋代）

点点凝烟望未收，六朝遗迹遍荒丘。
自从绛阙雄江面，谁把朱荒染石头。
岗断晓榛双阜虎，岸长春草一滩鸥。
诸公多少新亭恨，不是知心莫上楼。
题潘察院竹园壁
白玉蟾（宋代）

夜雨洗开千翡翠，春风撼碎万琅玕。
满林鸦鹊卧明月，铁笛一声烟正寒。
临江仙
蔡伸（宋代）

琪树鸾栖花露重，依稀兰洞风光。玉人相对自生凉。翠鬟琼珮，绰约蕊珠妆。

宝瑟声沈清梦觉，夜阑明月幽窗。可堪襟袂惹余香。断云残雨，何处认高唐。
吕司空挽词三首
苏辙（宋代）

少年轻富贵，一意在诗书。
共恨经纶晚，才收老病余。
寡言知德胜，善应本中虚。
卒相承平业，讴歌元祐初。
将相家声近，勋名晚岁隆。
给扶安旧德，赐府压群公。
不见弥缝迹，空推翼戴功。
山公旧多可，寒士泣清风。
罢郡来清颍，微官忆宛丘。
颓垣那可住，隐几若将休。
复起民欣愿，全归天不留。
世间反覆手，有德竟无忧。
〈公罢颍州，退居于陈，辙为陈学官，时请见焉。
〉
汤参议惠莲走笔以谢
刘宰（宋代）

莲实同房若弟昆，人情乖异不堪纶。
只今昆弟成胡越，蔓草犹能庇本根。
送僧
释重顯（宋代）

古路枝分列洲渚，纲兮领兮苦为举。
病眼方开忽送人，落花惊断山禽语。
亲禅客，亲禅客，
行复行，独步坤维消此情。
集句答若庸用来韵二首
陆釴（明代）

经旬出饮欲空床，自笑平生为口忙。
战退玉龙三百万，人间惟有鼠拖肠。
雪竹双雉图
朱德润（元代）

雪压林梢竹倒垂，石边双雉欲惊飞。天寒野静寻馀粟，犹胜樊笼刺锦衣。
邓梅臞雪篱图
萧立之（宋代）

夜凉北冻三尺雪，悬崖冻崩树冻折。此时梅花独清绝，箕山高冻首阳节。

何人花下骑蹇驴，冻雪堕面冰吟须。唐巾飘萧纻袍窄，识者指以为梅臞。

屋山棱棱出林罅，双鹤忍寒追不下。欲寻门巷访梅仙，人言此是苔矶画。
题蒲岩次陈侍郎韵
陈宓（宋代）

我亦年来养气工，黄茅丹鼎欲生茸。
蓬莱咫尺真堪玩，底恨三年弱水风。
次韵张济川二首
李若水（宋代）

父老霑襟讼不平，千岩鬼哭乱泉声。
乌鸢误饱忠义肉，点检战功谁眼明。
又以永锡难老为韵 其四
刘一止（宋代）

长松倚青壁，千岁身不老。下顾蓬艾姿，生意何草草。

愿言雨露甘，馀润及枯槁。耿耿心自怜，得荫苦不早。
清明日游昆山
任绳隗（清代）

昆山一片石，巉秀称奇绝。不使土附之，削肤仅存骨。

扪萝数十盘，宛转踞其脊。流云湿松杉，回绕佛坛出。

眼前无华岳，此亦去天尺。所以惯游人，不如乍来客。

佳人飘缟带，湘佩穿林陌。婉约故可怜，含凄况寒食。

春风吹古道，芳草眠残碣。车马虽复喧，荒原自空碧。

我能真赏见山灵，不独寻常寄游迹。钟声日暮下镫龛，迟却十年来面壁。
烛之武退秦师
左丘明（先秦）

晋侯、秦伯围郑，以其无礼于晋，且贰于楚也。晋军函陵，秦军氾南。

佚之狐言于郑伯曰：“国危矣，若使烛之武见秦君，师必退。”公从之。辞曰：“臣之壮也，犹不如人；今老矣，无能为也已。”公曰：“吾不能早用子，今急而求子，是寡人之过也。然郑亡，子亦有不利焉！”许之。

夜缒而出，见秦伯，曰：“秦、晋围郑，郑既知亡矣。若亡郑而有益于君，敢以烦执事。越国以鄙远，君知其难也，焉用亡郑以陪邻？邻之厚，君之薄也。若舍郑以为东道主，行李之往来，共其乏困，君亦无所害。且君尝为晋君赐矣，许君焦、瑕，朝济而夕设版焉，君之所知也。夫晋，何厌之有？既东封郑，又欲肆其西封，若不阙秦，将焉取之？阙秦以利晋，唯君图之。”秦伯说，与郑人盟。使杞子、逢孙、杨孙戍之，乃还。

子犯请击之。公曰：“不可。微夫人之力不及此。因人之力而敝之，不仁；失其所与，不知；以乱易整，不武。吾其还也。”亦去之。

（选自《左传》）
次韵莫翁丰年断
释德洪（宋代）

此山分得僧中龙，独论悬断今年丰。定知胸次有造化，是非饱更田舍翁。

清晨一雨符君说，喜如初得丹砂诀。精神矍铄口垂涎，一饱可期扶病劣。

老来百事不如人，但愿𥝧稏秋如云。莫如往年水车联，龟兆坼出生黄尘。

莫翁心地绝榛卤，圆中规而方中矩。千偈平生如建瓴，此诗可意真时雨。

我诗脱口酬未当，只欲与君凭阁望。万顷连天绿锦光，舞浪崩腾似春涨。
写黄庭 其三
邹浩（宋代）

高真元是世间人，能密枢机到上清。天地有终吾不老，环刚犹得度群生。
金缕曲
袁嘉（清代）

泪洒秋风里。化连枝、他生未卜，此生已矣。怨海难填天莫补，造物弄人何意。

问可是、才遭天忌。剧使钗分怜薄命，叹伶仃、儿女今谁恃。

家四壁，食烦指。

凄凉事怕从头记。任销残、花红钿翠，脂芗粉腻。一自镜鸾悲独舞，云鬓飞蓬慵理。

只赢得、朱颜憔悴。锦瑟年华随逝水，剩青灯壁月孤帷倚。

金石矢，柏舟誓。
挽顾亚蘧 其二
秦树声（清代）

猿跳象掷竟纷纷，正始遗音可复闻。羽扇中流失元帝，金徽一世误文君。

女萝山鬼幽修语，渴鹿摩尼习气熏。赢得屠门留故步，侍郎排闼是杨云。
长城
鲍溶（唐代）

蒙公虏生人，北筑秦氏冤。祸兴萧墙内，万里防祸根。

城成六国亡，宫阙启千门。生人半为土，何用空中原。

奈何家天下，骨肉尚无恩。投沙拥海水，安得久不翻。

乘高惨人魂，寒日易黄昏。枯骨贯朽铁，砂中如有言。

万古骊山下，徒悲野火燔。
登北固山
宋之问（唐代）

京镇周天险，东南作北关。埭横江曲路，戍入海中山。

望越心初切，思秦鬓已斑。空怜上林雁，朝夕待春还。
题紫团山三十六景 磨崖
王寀（宋代）

家山本与语溪接，使节曾过砥柱游。见说紫团铭勒处，西风千里重回头。
怀故人留题
王庭圭（宋代）

桃李无言对斜日，可堪回首一凄然。子云投阁知何在，太白骑鲸已上天。

春蚓秋蛇留败壁，金钩玉带锁寒烟。人行古木横塘路，门掩长江上水船。
焰里寒冰结
本寂（唐代）

焰里寒冰结，
杨花九月飞。
泥牛吼水面，
木马逐风嘶。
程元成待制宠示和篇其自序用乐天尹洛并一渔
周必大（宋代）

侍冠早已挂朝堂，乡县荣标昼锦坊。
尚记香山曾尹洛，更同鲁锦欲渔棠。
春风醉客金丝缓，夜烛弹棋玉石忙。
应笑汲卿犹未去，强扶衰病理淮阳。
小潏
项安世（宋代）

凿苔欲为沼，乃得数仞坻。
盈虚有相乘，川实而邱夷。
谁云人功为，天理固有之。
向来小学师，此道渠得知。
将之泽潞留别王郎中
李端（唐代）

弱年知己少，前路主人稀。贫病期相惜，艰难又忆归。

事成应未卜，身贱又无机。幸到龙门下，须因羽翼飞。
晚渡平望湖同舟话旧
张景崧（清代）

稻粱谋已拙耕耘，越水吴山逐雁群。细雨残钟荒驿梦，斜阳衰草故人坟。

空江鸦散遥冲雾，绝巘樵归尽蹑云。吟得小诗留蠹箧，也当麟阁记殊勋。
成都信藏主求送行
释宝昙（宋代）

岁晚何人为指南，手中扇子是同参。
云门未见乾峰日，与子如今恰一般。
再次韵赠郭高叔
陈造（宋代）

知君诗价旧连城，不作渠侬苦瘦生。
血指有人惭妙斲，空弮如我合输平。
珠同鱼目曾非匹，鼓过雷门定见轻。
久已传抄呼阿买，陶编可复置闲情。
知足
濮肃（宋代）

知足自不辱，古人乃患辱。
但安童叟嬉，宁与纷华触。
白日一卷书，兴来还秉烛。
吴越王庙
徐起滨（宋代）

天晴四塞蔼苍苍，古殿秋阴下夕阳。
急管向传流水咽，残碑空覆落花香。
绵坳钱库遗千载，涧藻溪毛祀一乡。
玉辇不游芳草合，屯云翠盖寄寒螀。
次李提举过南园饮散赋诗韵
曹勋（宋代）

小山丛薄栖南郭，兰若蔽亏如间错。
竹色低侵几案凉，海云常压波涛恶。
遣愁五字了未有，取醉一樽良可托。
折简敢致先生游，俎豆陶匏殊寂寞。
风流固自出元化，祥凤本合巢阿阁。
步武乃肯临草草，尘光不间知落落。
今年田畴极丰熟，早禾晚禾靡风雹。
为酒具黍共婆娑，应为野人一笑作。
晓入涿州界看太行山
汪梦斗（宋代）

晓风刮骨似严寒，漠漠吹沙塞鼻关。卧入范阳元不觉，醒来忽见太行山。
玉楼春·春暮
张玉娘（宋代）

凭楼试看春何处。帘卷空青澹烟雨。竹将翠影画屏纱，风约乱烟依绣户。
小莺弄柳翻金缕。紫燕定巢衔舞絮。欲凭新句破新愁，笑问落花花不语。
天宁节前筵口号
傅察（宋代）

天扶宝运世兴王，庆陋猗兰入画堂。
千载后观周礼乐，万邦遥奉舜衣裳。
北门骄子常输赆，南极老人方效祥。
试向红云瞻魏阙，侍臣应上万年觞。
吊陈卫道墓
楼钥（宋代）

平生学博更加详，和会三家尽较量。
一觉可怜可梦蝶，多岐终是易亡羊。
门前修竹连岩桂，道上芙蓉间海棠。
何似剗除闲草木，青松一色荫高冈。
题高漫士为果之绘阜阳别墅
王恭（明代）

吾爱龙门子，解作无声诗。今为玉堂客，留此粉墨奇。

满堂山水多佳处，何限清辉阜阳曙。百道泉声缥缈间，几片云来欲飞去。

石门沙径逗微曛，飞红沓翠长氤氲。仙人炼处丹梯近，野衲行边鸟道分。

房栊正对钟山色，龙龛苍茫岱溪白。槃谷重逢李愿居，辋川复见王维宅。

主人兄弟俱好奇，酌酒鸣琴更下帷。客至频移剡溪棹，兴来或赌山阴棋。

龙门绘事今无价，千里相思五云下。我是林泉一布衣，为尔翻为有声画。
偈颂一百零二首
释慧远（宋代）

天书下十诏，云恩飞九重。
万邦归正化，千载一遭逢。
贻溪怀古十篇 其六 修史亭
俞充（宋代）

吁哉土德衰，群奸恣蟊贼。欲加萧斧诛，修史乃其职。

谁知深山中，法若春秋直。俄惊济阴变，绝笔幽岩侧。
关都官孤山四照阁
苏舜钦（宋代）

势压苍崖险可惊，攀云半日到轩楹。旁观竹树回环翠，下视湖山表里清。

惭觉愁随烟霭散，只疑身有羽翰生。他年君挂朱轓后，蜡屐邛枝伴此行。
端午前一日阻风鄱阳湖观竞渡
杨万里（宋代）

恶风夜半阻归船，端欲留人作胜缘。
千里携家观竞渡，五湖新胜政黏天。
棹翻波浪山如雪，醉杀儿郎喜欲颠。
得去更佳留亦好，吾曹何处不欣然。
诉衷情 为人题秋镫课子图卷
杨玉衔（清代）

丸熊画荻课宁馨。春暖尚萱庭。展卷如对环佩，妒煞失巢莺。

思我母，伴儿镫。月三更。于今麦饭，阻隔天涯，廿载清明。
题乌蛮滩二首 其一 下滩
邓云霄（明代）

石啮旋涡急，舟惊下濑忙。危机缘斗捷，利涉是轻装。

猿送三声泪，波随九转肠。纵然清见底，终不似沧浪。
钝轩谓瓜子蛤未有赋者因同作
全祖望（清代）

海王副瓜遗其仁，飞入新蒲得化身。红药风翻初上市，黄梅雨过尤宜人。

芳鲜聊为薄醉下，大嚼未堪老饕陈。不知许事且作达，掌故长贻合氏珍。
赠路舍人泽溥
顾炎武（明代）

秋雁违朔风，来集三江裔。未得遂安栖，徘徊望云际。

呜呼先大遂，早识天子气。谒帝三山宫，柄用恩礼备。

汀江失警跸，一死魂犹视。君从粤中来，千里方鼎沸。

绝迹远浮名，林皋托孤诣。东山峙大湖，昔日军所次。

奉母居其中，以待天下事。相逢金阊西，坐语一长喟。

复叙国变初，山东并贼吏。长淮限南北，支撑赖文帅。

擒魁献行朝，逆党皆战悸。江外甫晏然，卒堕权臣忌。

铄金口未白，牧马弯弓至。天子呼思官，干戈对王使。

感激千载逢，一下君臣泪。岭表多炎风，孤棺托萧寺。

怒声泷水急，遗策空山閟。君才贾董流，矧乃忠孝嗣。

恭惟上中兴，简在卿昆季。经营天造始，建立须大器。

敢不竭微诚，用卒先臣志。明夷犹未融，善保艰贞利。
庭际晚菊上主人
齐己（唐代）

九月将欲尽，幽丛始绽芳。都缘含正气，不是背重阳。

采去蜂声远，寻来蝶路长。王孙归未晚，犹得泛金觞。
雨霁
陆费瑔（清代）

霁景澄高空，日暮云阴断。卷帘天北看，残雨夕阳半。

人烟闭郭深，渔唱隔溪乱。晚陂明落霞，凫鹜聚还散。

此时怀故乡，老屋沧洲畔。菱芡界波田，菰芦纷野岸。

澹与水木期，动发林泉叹。虚堂阒无人，熟卧不闻唤。

隐隐花外钟，微微竹问爨。睡起思无端，余情渺江汉。
陪侍知府待制丈巾山高设窃闻是日赓和去春林
苏籀（宋代）

磴藓梯飚最上头，挈排牺象主觥筹。
从容北海能延客，酣适东风咏倚楼。
献岁顺成当大有，名儒过计与私忧。
仰看凤德翔千仞，总领鸳鸾也狎鸥。
观李伯时题阎立本西域图
何颉之（宋代）

穷荒未信子年欺，自笑山林老一枝。
海上尝思龟壳卷，天涯欲化鸟工窥。
丹青阎令如曾到，风俗张骞旧独知。
公喜著书尤博雅，山经暇日补残遗。
觉空寺
程公许（宋代）

箯舆选胜暑风轻，渺渺西岑得化城。
应供佛元无往相，教忠皇为锡嘉名。
竹窗栉发晨光薄，松径褰裳午荫清。
安得一单长寄此，跏趺静看篆香萦。
寄孙钟元徵君
胡孟向（清代）

危行今时见古人，每询杖履忆相亲。山中耕凿还三代，劫后年华过九旬。

嗜学深心真忘老，迎人善气自如春。啸台旧迹孙宗事，未许先生附隐沦。
募兵行六首 其三
谢少南（明代）

金勒雕鞍騕袅才，何须论价买龙媒。总拚乐土千人产，蹴踏沙场万里开。
依韵和再开芍药十六首 其八
陆佃（宋代）

牡丹犹自欲推先，传语诸花莫恨偏。泪眼始看金谷坠，指环寻伴玉箫圆。

此身那复思前事，半面犹应记往年。毕竟得归归甚处，玉楼深在九重天。
三用韵 其一
何梦桂（宋代）

大钧播万汇，运化元不绝。芸芸方归根，倏见上枝末。

年华逐流波，去去人不识。少壮几何时，忽霍异今昔。

林荫美鸠乳，水滑羡鱼沫。鬒发忽成霜，乍见忽惊惑。

玄化不吾常，吾姑守玄德。千古万古人，等如传舍客。
双鹭
武衍（宋代）

谁惊双鹭起苹汀，蹵裂玻瓈细有声。
飞入白云浑不辨，碧山横处忽分明。
和子仲都官徐孺亭
彭汝砺（宋代）

已矣斯人不可从，风流今见一亭中。云藏洲渚秋长碧，日在波澜晚更红。

旱岁会为岩际雨，贪夫亦畏海濒风。于今未见如公比，叹息陈蕃榻亦空。
和山水吟
赵希逢（宋代）

七闽佳山水，秀气郁苍苍。
种而为人物，事业亦叵量。
我生古瀛为，地匪中为愧。
虽然得文公，木舌而金口。
自惟禀受不坚申，安得玉肌秋水神。
几番分欲躬樵苏，手足况有禹偏枯。
禹犹心力导河洛，功业何啻等山岳。
予惟食粟类曹交，所至於人成落落。
勿谓广之东，安得万人雄。
地本不爱宝，赋予由来公。
闽广虽异地，人物差可拟。
尔来擢伦魁，亦复有人耳。
声价压天下，争睹如得凤。
泰山一毫芒，更有万丈长。
西汉定陶共王陵鼎歌
钟大源（清代）

汉家孝惠践炎祚，封地既削闻梁王。隆准子孙就藩位，惟恢实始膺雄疆。

诏诸郡国立高庙，俾奉尊卣歆烝尝。定陶之鼎亦其一，缪篆二八铭都仓。

长陵草没井火熄，旧物沦落无何乡。仅从博古认款识，铁官鼓鞴空精良。

今兹古鼎制殊朴，范自何代来何方。通高七寸器杀半，盖疑盂覆形圆铛。

三环列非一峰卓，两耳峙并三足强。雷纹篆带品莫定，六夔三牺名难详。

西汉陶陵字可辨，供厨好畦应相当。中丞好古识精审，原父南仲均惭惶。

定为共王陵祭器，扶风共祀逾千霜。未入宣和旧图录，形质一一烦衡量。

累黍相差篆画别，知非初载升馨香。共王谥同名则否，孝哀往事殊难忘。

傅氏昭仪后宫最，诞毓龙种看腾骧。三鬷旧国藉屏翰，维城谊笃非恒常。

况复承华嗣主鬯，材艺素负夙德彰。身嗣前星表环极，子承景祚夸当阳。

推亲典并显尊重，报功事与追远长。想见顺时洁粢盛，斯鼎长奉园陵旁。

独遭新莽覆公餗，太阿倒握权势张。奏贬尊号及帝母，天家骨肉情殊伤。

窃怀玺绶事乌有，妄以私怨凭黄肠。穿茔竟忍遣谒者，发丘恍已添中郎。

金碗烟销土斑驳，宝衣火化云苍凉。休讶鱼镫照夜密，空怜燕影衔泥忙。

高冢崩隤百物毁，眯眼惟叹荆榛荒。流传此鼎独坚好，不随劫焰归苍茫。

爱等周家虎彝庋，珍同虞氏蜼敦藏。莫问郑邢暨妘妇，漫称雕豆兼玉觞。

所惜铭辞异器盖，雄鸳仿佛离雌鸯。何当更觅吉金偶，珠联璧合增辉煌。

生砂活碧敢亵视，西京法物留沧桑。总然得一亦已足，宝气上烛浮云光。

绝胜汾阴禋祀毕，长沦彝器波汤汤。
次西涯韵
梁储（明代）

十年身已到璇霄，开閤犹闻引下僚。玄圃会须呈璞玉，终南当复赋梅条。

人才孰可追三代，文字君应叹六朝。试问澄江静如练，何如澎湃浙江潮。
崇恩太后升祔十四首 罍洗用《嘉安》。
郊庙朝会歌辞（宋代）

列爵陈俎，芬芳和羹。摐金击石，洋洋和声。礼行伊始，我德惟明。

既盥而往，于昭斯诚。
商人妇
孙华孙（元代）

妾年将及笄，嫁与东家儿。
东家见，贩江西，夫妇五年三别离。
江西娼家花满蹊，不知今年归不归。
春来还为作春衣，满院杨花双燕飞。
送梓宪穆珣东美度支移京西漕
冯山（宋代）

刚强多少恩，宽厚或太迂。峭直病不通，聪明至无徒。

达人固贵全，天理常不俱。自非蕴明识，暂解辄已纡。

穆公淮海英，厚重如鲁儒。疾恶鹯逐雀，养民乌哺雏。

断狱求以生，好善久不渝。孰谓公太严，威奸而惠愚。

孰谓公太异，中异外不殊。然犹蔽高洁，不肯随世趋。

美成固在久，巨材期营都。西京近日边，漕领出帝俞。

使权虽云重，吏责意已粗。财利较圭撮，法制环刀殳。

天听卑不遗，人言纷可虞。公心公且明，应手万事无。

阶此将显用，逸骥临长途。山也乏材技，盘薄困守株。

身浮一芥舟，业散千金屠。衰迟恋乡曲，荏苒岁月徂。

摆袖不愿行，俗指争揶揄。惟公最见怜，情或昆弟踰。

每怜沙丘病，不作饥鹰呼。秋风惜远别，时去迹转孤。

飞黄转腾踏，斥鴳甘枪榆。升沉各异势，从此忘江湖。
菩萨蛮
范成大（宋代）

黄梅时节春萧索。越罗香润吴纱薄。丝雨日昽明。柳梢红未晴。

多愁多病后。不识曾中酒。愁病送春归。恰如中酒时。
九日
纪炅（清代）

黄花白酒住柴桑，冷雁凄云九月霜。只有义熙陶靖节，年年甲子记重阳。
偈颂三十四首
释如净（宋代）

笔头秃尽一毫通，至治寥寥静极中。
点起风云传号令，雷霆泼墨振纲宗。
用韵送任以道入四川总领幕府二首
项安世（宋代）

铜梁天汉一轺新，红芰清波去及辰。
顾我索居谁为友，与君难别岂关亲。
飞书上陇催庚癸，闭息匡床候子寅。
出处虽殊心事一，濂溪风月舞雩春。
幸侍轺车敬赘严韵 其二
赵与㒇（宋代）

细把中兴唐颂看，玉环遗恨记当年。自从拥马回灵武，整顿乾坤岂偶然。
王忠铭宗伯山房四咏 其一 文笔晴烟
于慎行（明代）

文笔孤峰入紫霞，管城汤沐属谁家。炎风吹散江淹梦，洒作仙人掌上花。
玉楼春（雪中拥炉闻琵琶作）
葛立方（宋代）

青女飞花浓剪水。寒气霏微度窗纸。人间那得骨为帘，炉有麒麟尊有蚁。

笙簧冻涩闲纤指。香雾暖熏罗帐底。却教试作忽雷声，往往惊开桃与李。
秋夜东湖玩月
沈懋华（清代）

洞庭木脱渺愁余，倚棹寒流挹望舒。笛里关山清夜怨，镜中楼阁美人居。

天高风转依枝鹊，川静波腾纵壑鱼。直是乘槎度银汉，都看白露下前除。
和郡斋即事
吕陶（宋代）

表里山河久镇绥，府无留事纵怀时。自将远业更中外，不向荣涂计速迟。

冲谈本从天理得，安閒常有道心知。元元未尽跻仁寿，日望登庸为审思。
对雪二首
宋祁（宋代）

风过龙山万里沙，密霙疏霰渺无涯。
台疑穆满都成璧，树忆黄奴并是花。
曾许轻姿饶白羽，解将寒力减流霞。
梁王不悦邹枚老，同坐睢园念岁华。
禅人写师真请赞 其二十四
释慧远（宋代）

倒数一二三，翻成四五六。蹋断独木桥，唱起云门曲。

急似箭，直如弦。列祖不知何处去，瞎驴依旧痛加鞭。
江上夜坐怀严仪卿李友山
戴复古（宋代）

江清天影动，楼近角声雄。
杨柳枝枝月，芭蕉叶叶风。
佳人难再得，良夜与谁同。
别后知何处，吟诗句句工。
初授官题高冠草堂
岑参（唐代）

三十始一命，宦情多欲阑。
自怜无旧业，不敢耻微官。
涧水吞樵路，山花醉药栏。
只缘五斗米，辜负一渔竿。
阅韩伯修集示其子二首
赵蕃（宋代）

诗篇圆熟无凝滞，四六雍容有典型。
请君持上图书府，要与紫微俱杀青。
题董邦达山居小幅 其四 寒林曳杖
弘历（清代）

香雪海中白玉台，波声冻咽野溪隈。溪头略彴扶筇度，应是孤山放鹤回。
怀山田作二首 其二 梅花
朱熹（宋代）

冰溪流已咽，阴岭寒方结。忽值早梅春，未恐芳心歇。

的皪终自妍，殷勤为谁折。千里寄相思，相思政愁绝。
代人上平江徐侍郎五首 其一
曾协（宋代）

秋到人间敛曲尘，于门初见矞星辰。须知宇内风云合，况是天边雨露新。

盛德可容窥底蕴，殊功端自见经纶。不应久袖安邦手，运指从教转大钧。
送徐景道尉武宁二首
黄庭坚（宋代）

黄绶补一尉，还依水竹居。
身随南渡马，书寄北来鱼。
风俗谙邻并，艰难试事初。
官闲莫歌舞，教子诵诗书。
渔者
徐积（宋代）

缚竹编茅杂乱蓬，四篱俱是野花丛。莫道江湖山色好，篱落不禁秋后风。

秋后风从西北起，身上蓑衣冷如水。夫妻却在钓船中，儿孙走入芦花里。

夫妻不会作活计，辛苦卖鱼沽酒费。儿孙身上更贫穷，白日无衣夜无被。

昨日前村酤酒处，今朝忽见无人住。闻道江南地更暖，移舟急望江南去。
舟行即事
贡良（清代）

棹歌初发独凄清，何事孤舟又远行。碧水凝寒澄石涧，暮云带面压山城。

乡心江上莼鲈味，秋思楼头砧杵声。此际倦怀难自遣，诗筒酒盏伴征程。
朱湖
赵文（宋代）

高低榉柳绿如苔，三两柴门傍竹开。
此处定无人挟弹，青青乳燕出溪来。
山园书触目
陆游（宋代）

山近云生易，人稀鸟下频。
瘦篁穿石窍，古蔓络松身。
熟摘岩边果，乾收涧底薪。
经过不相识，唤作避秦人。
颂证道歌·证道歌
释印肃（宋代）

入海算沙徒自困，无本随商过海门。
眼睹千珍并万宝，归来不得一文分。
陪幸韦嗣立山庄应制（一作宋之问诗）
李乂（唐代）

枢掖调梅暇，林园种槿初。入朝荣剑履，退食偶琴书。

地隐东岩室，天回北斗车。旌门临窈窕，辇道属扶疏。

云罕明丹谷，霜笳彻紫虚。水疑投石处，溪似钓璜馀。

帝泽颁卮酒，人欢颂里闾。一承黄竹咏，长奉白茆居。
张安国舍人以南陵鄱阳雨旸不同示诗次韵
王十朋（宋代）

春水平原天可拍，夏日如焚天可拆。哀哉农民亦良苦，厌见常旸与常雨。

去秋鄱阳偶中熟，巨室犹言廪无谷。万亩家输数千斛，路旁安得黔敖粥。

吾君罪己同禹汤，思起傅岩调雨旸。暂勤千骑作南伯，要使炎峤无馀殃。
题清凉寺
洪朋（宋代）

万古清凉一掬泉，十分随量得轻安。要知彻底无尘滓，照破天魔骨尚寒。
和杂诗十一首雨潦不歇独居一室多忧生之嗟（
唐时升（明代）

人生百年内，忧乐千万端。
念念不相袭，长与岁月迁。
暮年壮心歇，欲入名山巅。
缉草为冬裘，拾穗充朝餐。
未尽生灭相，且断恩爱缘。
俗儒难与语，三复西来篇。¤
归越东旧隐留别秦中知己
张咏（宋代）

客亭杨柳叶初残，歌咽秋空惨别颜。
吟爱好峰归越路，醉冲寒别出秦关。
烟萝庭户重栖倚，渔浦人家旧往还。
纵使功名无分得，免教心在怨尤间。
同河南李少尹毕员外宅夜饮时洛阳告捷遂作春酒歌
高适（唐代）

故人美酒胜浊醪，故人清词合风骚。长歌满酌惟吾曹，

高谈正可挥麈毛。半醉忽然持蟹螯，洛阳告捷倾前后。

武侯腰间印如斗，郎官无事时饮酒。杯中绿蚁吹转来，

瓮上飞花拂还有。前年持节将楚兵，去年留司在东京，

今年复拜二千石，盛夏五月西南行。彭门剑门蜀山里，

昨逢军人劫夺我，到家但见妻与子。

赖得饮君春酒数十杯，不然令我愁欲死。
暇日饮酒辄用靖节先生韵积二十首 其十六
俞德邻（宋代）

昔我事决科，穷年抱六经。桑溟忽已变，栖栖竟无成。

归来请学稼，平贾充过更。徽弦挂空壁，袯襫留前庭。

中夜耿不寐，惟有寒螀鸣。不赖一尊酒，何以纾吾情。
茶岭
王宗贤（宋代）

秀钟天柱产灵芝，造就仙芽发嫩旗。
采向先春烟露里，喊山凤尾岂为奇。
朝中措（初夏）
李处全（宋代）

薰风庭院燕双飞。园柳啭黄鹂。是处蜂狂蝶乱，元来绿暗红稀。

衫笼白＿，琴推绿绮，满眼新诗。好个江南风景，杜鹃犹自催归。
梅使君守横浦擒寇闵雨
刘黻（宋代）

猛虎久负嵎，吞噬草木痏。
流毒烈赣吉，一呼蜂蝟起。
老天福黔黎，雪村镇梅垒。
指授讨捕略，前驱谢张李。
火箭穷其巢，推算捷如驶。
露布星火驰，余狞悉披靡。
大暑炽焚惔，心芗焫一缕。
甘泽随车至，咸曰雪村雨。
人事天道协除恶乃天才臻媺。洞落洗腥秽，
生意从此始。鸡豚醉秋社，
老农自相语。生长子复孙，
一饭不安匕。南人今不反，
合爪鲤城主。愿缓除书来，
德风遍田里。
蝶恋花
张元干（宋代）

燕去莺来春又到。花落花开，几度池塘草。歌舞筵中人易老。闭门打坐安闲好。

败意常多如意少，著甚来由，入闹寻烦恼。千古是非浑忘了。有时独自掀髯笑。
次韵东坡沉香石诗
李之仪（宋代）

海南枯朽插天长，岁久峰峦带藓苍。变化那知斲山骨，仪刑空只在人肠。

几因皦日疑镌蜡，试沃清泉觉弄香。切莫轻珉亡什袭，须防偷眼误摧刚。
己未元日
刘克庄（宋代）

久向优场脱戏衫，亦无布袋杖头担。
化弥勒身千百亿，问绛人年七十三。
诸老萧疏留后殿，高僧灭度少同参。
未应春事全无分，醉折缃桃蒲帽簪。
喜雨四首
张耒（宋代）

阴阳不暂驻，今夕已秋风。
晨兴绵丝冷，岁月惊衰翁。
朝烟爨薪湿，小甲蔬畦空。
且复一杯酒，吾生不终穷。
题沈启南画月下杏花
史鉴（明代）

我昔庆云看杏花，春云压树埋晴霞。无端风雨中夜作，狼藉满地同泥沙。

十年蹭蹬不复见，无乃天意于吾赊。老南忽往花正好，两株繁华对晴昊。

白日苦短看不足，更向良宵事幽讨。月明照花花在地，恍若清波漾文藻。

夜深露下花更佳，汗湿蛾眉淡于扫。巫山神女朝梦云，洛水灵妃夜当道。

知君好事不可当，绕树行吟被花恼。诗成得意难具陈，片纸再与花传神。

品高意远迹逾妙，反觉树上花非真。须臾喧传动城郭，借看累月纷蹄轮。

君不见虎头曾图瓦棺壁，观此杂沓输其珍。老僧老僧收拾去，且莫出示无钱人。
放榜诗
佚名（唐代）

乞儿还有大通年，三十三人椀杖全。薛庶准前骑瘦马，范酂依旧盖番毡。
柳
丁谓（宋代）

客舍青青乱，名园郁郁斜。
旧栽彭泽署，新植武昌家。
翠幄隋堤密，金丝蜀道赊。
狂夫少樊圃，有菀兴无涯。
无愁可解·返照人间
佚名（宋代）

返照人间，忙忙劫劫。昼夜苦辛无歇。大都能几许，这百年、又如春雪。可惜天真逐爱欲，似傀儡、被他牵拽。暗悲嗟，苦海浮生，改头换壳，看何时彻。听说古往今来名利客。今只有兔踪狐穴。六朝并五霸。尽输他云水英杰。一味真慵为伴侣，养浩然、岁寒清节。这些儿冷淡生涯，与谁共赏，有松窗月。
城里钟（菩萨蛮）
贺铸（宋代）

厌厌别酒商歌送。萧萧凉叶秋声动。小泊画桥东。孤舟月满篷。

高城遮短梦。衾藉余香拥。多谢五更风。犹闻城里钟。
闻子规
雍陶（唐代）

百鸟有啼时，子规声不歇。
春寒四邻静，独叫三更月。
和邓玄度少参归兴十首 其八
李云龙（明代）

浩荡南暝外，逍遥任此身。湖山如往日，烟月待归人。

野老能分布，沙鸥不厌贫。纷纷车马客，赢得鬓如银。
上李承旨学士
黄庚（元代）

表表声名动缙绅，金銮奏事旧词臣。
胸中千古渊源学，天下十分端正人。
犹记演纶依日月，行看听履上星辰。
枝南枝北云山异，何日抠衣拜后尘。
题五柳先生诗编年后二首
陈造（宋代）

渊明黄杰气，不减运甓翁。
漫仕径拂衣，高枕北窗风。
平生经世意，萧然诗卷中。
卯金纳大麓，正自窍鈇雄。
妖雏自取死，遽敢贪天功。
斯文未斲丧，吾道聊污隆。
把菊得沉醉，直气敛长虹。
区区记隐德，史笔殊未公。
缘识
宋太宗（宋代）

逍遥圣境洞中天，五色云藏大道仙。
七宝装成银世界，玉人皆是善心田。
宁国道中书所见七首 其五
周瑛（明代）

悬厓危欲堕，急湍啮其趾。世路多险巇，君子慎所履。
哭徐玑五首
赵师秀（宋代）

君早抱奇质，获与有道亲。
微官漫不遇，泊然安贱贫。
心夷语自秀，一洗世士陈。
使其养以年，鲍谢焉足邻。
踏莎行·两水中分
刘一止（宋代）

两水中分，三山半落。风云气象通廖廓。少年怀古有新诗，清愁不是伤春作。六代豪华，一时燕乐。从教雨打风吹却。与君携酒近阑干，月明满地天无幕。
娄妃墓 其二
蒋本璋（清代）

墓门秋风起，飒飒响空林。似鼓湘灵瑟，凄怆袅余音。
庶几堂雨夜偃几作
刘敞（宋代）

短夜催微月，流云湿太空。潇潇鸣竹雨，飒飒舞松风。

形影明灯里，欢娱隐几中。吾衰傥未甚，正复梦周公。
杂诗
李涛（唐代）

滔滔东流水，赴海无归期。
亭亭右转日，今兹复来兹。
人生寄天地，百年七十稀。
思虑复营营，恐为达士嗤，
和王弱翁白沙道中
范纯仁（宋代）

共驱羸马蹑寒芜，景色鲜明近洛都。出谷流泉春更绿，隔林幽鸟暮相呼。

伊川旧赏疑朝梦，少室重看胜画图。从此便穷山水乐，相从应不厌崎岖。
酬杨侍御寺中见招
皇甫冉（唐代）

贫居依柳市，闲步在莲宫。高阁宜春雨，长廊好啸风。

诚如双树下，岂比一丘中。
虚静斋皇祖旧题额也感而赋此
弘历（清代）

守静志常虚，致虚心斯静。一二二而一，泊然万虑屏。

是语古圣传，皇祖得要领。六十一年间，用此安万井。

孙臣诚愚芚，汲古乏脩绠。身肩乃知劳，况多愧衾影。

别墅閟松云，近此招提境。欲验农桑功，因揽湖山景。

窗虚古梧翠，座静天籁冷。寻流未逢源，安得亲质请。

言念喔咻恩，潸焉涕泪永。
酬王定国五首 其三
刘攽（宋代）

贵公孙子族关西，失路青冥翅羽垂。当世朋游皆父行，古人方略足肩随。

薄材老去欢倾盖，直气交新喜尽规。满目江山屡回首，白云流水付心期。
移住郭婆井官廨二绝句 其二
程公许（宋代）

官居何得似僧居，著稳层楼望眼舒。绕槛湖光与山色，可无佳句与消除。
小楼新辟西窗雪后坐眺
赵怀玉（清代）

宅北有小楼，墙高与楼齐。偶逢阴晦日，几令晨昏迷。

其东亦峻垣，瞻眺宜于西。命工筑为窦，因方恰如圭。

明收二曜入，远可万象稽。昨宵朔风紧，飞霙遍前堤。

晓起试纵目，如向瑶台跻。屋舍互隐现，盐絮纷端倪。

林雾散复聚，炊烟飏还低。犬噤不得吠，鸟宿难为啼。

门谁闭洛阳，舟孰访剡溪。此时何以遣，赖有壶榼携。

体物命阿胡，劝釂惟鸿妻。倚窗恣啸傲，被褐失冷凄。

但求双膝容，遑计广厦栖。醉乡信堪隐，俗客无繇挤。

陶陶永日夕，屑屑忘筌蹄。渐觉檐溜歇，残雪消为泥。
太涤洞留题
黄敏德（宋代）

忆昨朝真暂憩留，清宵澒洞乳泉流。
重来人在山尤好，剩喜凉生暑顿收。
玉柱擎天高拔地，翠蛟拥日冷涵秋。
蝇头蜗角如饴美，林下谁能一转头。
钟山寺避暑勉二三子
李建勋（唐代）

楼台虽少景何深，满地青苔胜布金。松影晚留僧共坐，

水声闲与客同寻。清凉会拟归莲社，沈湎终须弃竹林。

长爱寄吟经案上，石窗秋霁向千岑。
还乡简清臣潜夫 其二
黄裳（宋代）

梦中常作水南游，山北烟霞物外秋。好是老僧今在否，我来还上望仙楼。
宿杳濑
杨万里（宋代）

寒流一带槛前横，落日诸峰霞外明。
水断新洲添五里，客寻旧路却重行。
江车自转非人蹈，沙碓长舂彻夜鸣。
畴昔稚桑今秃树，如何白发不教生。
春闷偶成十二韵
韩偓（唐代）

阡陌悬云壤，阑畦隔艾芝。路遥行雨懒，河阔过桥迟。

雁足应难达，狐踪浪得疑。谢鲲吟未废，张硕梦堪思。

有意通情处，无言拢鬓时。格高归敛笑，歌怨在颦眉。

醉后金蝉重，欢馀玉燕欹。素姿凌白柰，圆颊诮红梨。

粉字题花笔，香笺咏柳诗。绣窗携手约，芳草蹋青期。

别泪开泉脉，春愁罥藕丝。相思不相信，幽恨更谁知。
夜上漓江作
屈大均（明代）

水落滩更高，我船苦难上。舟子声凄酸，榜歌不能唱。

天寒白雾深，川路迷苍莽。山月忽西东，愁人苦相向。

霜气一冬乾，水声半夜长。衣食分熊罴，无金士难养。

久戍尽黧黑，绝地无盐酱。所历州县多，牛酒有谁饷。

微闻沙中语，军穷生怨望。
移居呈左虞四首 其一
曹昌先（明代）

一壑堪投老，清时似避秦。康衢忘帝力，斗柄识王春。

带卷挥锄急，行歌抱瓮频。衡门终日闭，敢效著书人。
送缘上人持钵
释正觉（宋代）

缘丐人间一锡飞，苍岩烟腻雪初晞。
风丝未许闹禅眼，云锦将看落化机。
自勉丛林供食钵，谁嫌尘土翳征衣。
归来僧饱上方饭，相伴春山歌采薇。
次韵答邻友况六首
戴表元（宋代）

舍南舍北种田郎，唱得田歌曲曲长。
莫学傍村游侠辈，茜红抹额臂擎苍。
读杜诗
张方平（宋代）

杜陵有穷老，白头惟苦吟。正气自天降，至音感人深。

昭回切云汉，旷眇包古今。万壑入溟海，一枝成邓林。

掩抑鬼神泣，寂寥星月沈。珠凭罔象得，玉看晶采寻。

穰穰丰年谷，磊磊殊方琛。病源问岐伯，兵略须淮阴。

流寓四方路，浩荡平生心。每览述怀篇，使我清泪淫。
读秦纪二首 其一
张耒（宋代）

烹灭群雄力未疲，赭山射海奋馀威。谁知传与痴儿子，祇得阿房似旧时。
句 其三
方维（宋代）

垣墉角占楼台近，城郭心藏洞府深。
谒金门（秋兴）
张鎡（宋代）

秋淡淡。弥望暮天云黯。窗小新糊便老眼。不应疏酒盏。

菊净橙香霜晚。何处数声来雁。飞下湖边红蓼岸。有诗方许看。
正月二十七日陪唐子耆登卧龙时稼轩已去令人怀之
苏泂（宋代）

晴雨烟云态，高深会见闻。乱山依越定，一水向吴分。

元白诸侯表，杨王俊士群。春风到红绿，花草总能文。
壬宣立春
张镃（宋代）

经旬寒雨正霖霪，才转东风便肯晴。
我自西畴心念熟，不须学稼始归耕。